Manises es prepara per al Festival Internacional de Cinema i Ceràmica (CICEMA)
20 de maig de 2024

• S’han seleccionat 23 pel·lícules per a la secció oficial i 5 per a la secció d’estudiants

Manises, 20 de maig de 2024.- L’Auditori Germanies de Manises es convertirà, del 31 de maig al 2 de juny, en la seu principal del Festival Internacional de Cinema i Ceràmica de Manises (CICEMA), dins de la Biennal Internacional de Ceràmica, en què participaran més de 60 pel·lícules de diferents gèneres de 18 països, entre les quals hi ha documentals, animació, fils experimentals i ficció.

En paraules del regidor de Cultura i Promoció de la Ceràmica, Xavier Morant, "enguany serà la primera vegada que el Festival Internacional de Cinema i Ceràmica de Manises es farà de manera competitiva; es converteix així en un certamen amb unes característiques úniques a Europa, perquè uneix l’audiovisual amb la ceràmica. Aquesta fita és important per a nosaltres, per al nostre municipi, ja que, com a Ciutat Creativa de la Unesco que som, també tenim l’objectiu d’anar unint elements de creativitat diferents, com en aquest cas, la disciplina cinematogràfica i l’art ceràmic, tan típic a Manises".

Aquesta edició de CICEMA comptarà, en la seua secció oficial, amb 23 pel·lícules seleccionades, les quals competiran pel premi ‘Ciutat de Manises’ a la millor cinta cinematogràfica. També hi haurà un guardó al millor film realitzat per l’estudiantat, categoria en què s’han seleccionat 5 produccions audiovisuals. S’atorgarà igualment un guardó del públic, decidit per votació de l’audiència. 

Finalment, fora de competició es projectaran 3 pel·lícules i es realitzaran altres activitats relacionades amb la temàtica, com ara una conferència a càrrec del dissenyador valencià Javier Mariscal. Cal destacar que diferents directors i productors d’Espanya, Europa i Àsia han confirmat l’assistència al CICEMA.

Programació per dies

Divendres 31 de maig, a les 19 hores, tindrà lloc la gala d’inauguració del Festival Internacional de Cinema i Ceràmica de Manises, a l’Auditori Germanies, en un acte que inclourà una actuació artística, la presentació dels continguts del certamen i la projecció de dos curtmetratges fora de competició.

Dissabte 1 de juny, a les 10 hores, se celebrarà la sessió de projeccions de les pel·lícules seleccionades per a la secció oficial. A les 12.30 hores, està programada la conferència La ceràmica en la obra de Javier Mariscal. Per la vesprada, a partir de les 17 hores, continuaran les projeccions de les pel·lícules de la secció oficial.

Diumenge 2 de juny, a partir de les 10 hores, continuaran les projeccions de la secció oficial i, posteriorment, els films de la categoria d'estudiants, per a acabar amb un llargmetratge per al públic infantil i familiar. A les 18 hores, serà la gala de clausura, en la qual es lliuraran els premis, presentat per l'actriu Cristina Perales. Tots els actes se celebraran a l’Auditori Germanies de Manises.